text: Kioskejer jog knivrøver på flugt i bare tæer
  09 juli 2016 kl. 19.31
  En modig - nogle vil sige dumdristig - kioskindehaver jog lørdag eftermiddag en knivrøver på flugt.
  En knivrøver fik sig noget af en overraskelse, da han lørdag eftermiddag forsøgte at true sig til penge med en kniv, i en kiosk på Isbjørnevej i Esbjerg. I stedet for at gå fra kiosken med penge på lommen, måtte han flygte det bedste han havde lært, med en meget vred kioskejer i hælene.
  Kioskens ejer hedder Cong Dinh Nguyen, og han er ikke sådan at spøge med. Han var udsat for et røveri for et års tid siden, under lignende omstændigheder. Dengang var det en ubehagelig og chokerende oplevelse, men denne gang, var Cong Dinh Nguyen forberedt.
  - Jeg greb et baseballbat, som jeg havde stående, og så løb jeg efter ham, fortæller Cong Dinh Nguyen til TV SYD.
  - Da jeg sidst blev røvet, da var jeg meget chokeret, men denne gang var jeg helt klar i hovedet, husker Cong Nguyen.
  Røveren stak af fra stedet, men Cong Nguyen havde ikke til sinds at opgive så let. Han tog flugten op.
  - Jeg løb i tre minutter og jeg var hele tiden kun omkring fire meter fra ham. Og jeg havde ingen sko på, for det nåede jeg ikke, fortæller Cong Dinh Nguyen, om den vilde jagt.
  Efter nogle minutter opgav han dog jagten, og vendte hjem til kiosken, som han havde efterladt åben. Straks han kom hjem ringede han til politiet. Da var klokken ifølge politiets vagtchef Erik Lindholdt 14.30.
  Cong Dinh Nguyen ved godt, at det ikke er lovligt at angribe røvere med baseballbat, men det tager han ikke så tungt.
  - Jeg tager hellere et par måneder i fængsel så, siger han til TV SYD, for han er godt tilfreds med sig selv efter dagens begivenheder.
  - Der er ikke nogen, der skal røve mig, slutter han.
  Vagtchef ved Syd- og Sønderjyllands Politi, Erik Lindholdt advarer dog folk mod den slags selvtægt. I stedet opfordrer han vidner til at henvende sig til politiet.
  Røveren beskrives som en mand på 25-30 år
  Klædt i sort joggingtøj og en sort elefanthue
  160-170 cm høj
  Mørk i huden - muligvis af afrikansk oprindelse
  Han talte dansk med accent
  Røveriforsøget fandt sted ca. 14.13 lørdag eftermiddag i kiosken på Isbjørnevej i Esbjerg.
  